Lietuvos Respublikos Vyriausybė

nutarimas

DĖL LIETUVOS RESPUBLIKOS VYRIAUSYBĖS 2018 m. RUGPJŪČIO 13 d. nutarimo nr. 820 „DĖL LIETUVOS RESPUBLIKOS VALSTYBĖS IR TARNYBOS PASLAPČIŲ ĮSTATYMO ĮGYVENDINIMO“ PAKEITIMO

2024 m. spalio 30 d. Nr. 922

Vilnius

Lietuvos Respublikos Vyriausybė n u t a r i a:

1. Pakeisti Lietuvos Respublikos Vyriausybės 2018 m. rugpjūčio 13 d. nutarimą Nr. 820 „Dėl Lietuvos Respublikos valstybės ir tarnybos paslapčių įstatymo įgyvendinimo“ ir 2 punktą išdėstyti taip:

„2. Pavesti Nacionaliniam kibernetinio saugumo centrui prie Krašto apsaugos ministerijos atlikti:

2.1. Nacionalinės komunikacijų apsaugos tarnybos funkcijas: tvirtinti kriptografinius metodus ir produktus; tvirtinti įslaptintos informacijos ir ryšių informacinių sistemų (toliau – ĮIRIS) specifikacijų rengimo reikalavimus ir ĮIRIS kūrimo metodiką, vertinti ĮIRIS nuostatų, specifikacijų, jų pakeitimų projektų techninių sprendimų atitiktį ĮIRIS steigimą, įteisinimą ir saugą reglamentuojančių teisės aktų reikalavimams; konsultuoti paslapčių subjektus, jiems pavaldžias ar jų reguliavimo sričiai priskirtas įstaigas ir įmones, jų tiekėjus ir teikti jiems metodines rekomendacijas įslaptintos informacijos apsaugos ĮIRIS priemonių taikymo ir kitais su įslaptintos informacijos apsauga ĮIRIS susijusiais klausimais; prižiūrėti, kaip paslapčių subjektai, jiems pavaldžios ar jų reguliavimo sričiai priskirtos įstaigos, įmonės, jų tiekėjai laikosi Lietuvos Respublikos Vyriausybės nustatytų ĮIRIS telekomunikacijų apsaugos reikalavimų, o nustačius šių reikalavimų pažeidimų teikti dėl jų išvadas ĮIRIS valdytojui;

2.2. Saugumo priežiūros tarnybos funkcijas: jeigu paslapčių subjekte neįsteigta žinybinė saugumo priežiūros tarnyba arba ĮIRIS steigiama kelių institucijų, nesiejamų bendro pavaldumo, funkcijoms atlikti, vertinti ĮIRIS nuostatų ir specifikacijų (išskyrus techninius sprendimus), jų pakeitimų projektų, dokumentų, kurių reikia leidimui naudoti ĮIRIS gauti, atitiktį ĮIRIS steigimą, įteisinimą ir saugą reglamentuojančių teisės aktų reikalavimams; vertinti ĮIRIS atitiktį Lietuvos Respublikos, Europos Sąjungos ir tarptautinių organizacijų nustatytiems ĮIRIS saugumo reikalavimams; išduoti leidimus naudoti ĮIRIS ir vykdyti ĮIRIS apsaugos priežiūrą; vykdyti žinybinių saugumo priežiūros tarnybų apskaitą; koordinuoti žinybinių saugumo priežiūros tarnybų veiklą, susijusią su ĮIRIS apsaugos priežiūra ir leidimų naudoti ĮIRIS išdavimu; teikti metodines rekomendacijas paslapčių subjektams, jiems pavaldžioms ar jų reguliavimo sričiai priskirtoms įstaigoms ir įmonėms, jų tiekėjams ĮIRIS nuostatų, specifikacijų, dokumentų, kurių reikia leidimui naudoti ĮIRIS gauti, rengimo klausimais;

2.3. Nacionalinės šifrų paskirstymo tarnybos funkcijas: administruoti kriptografines priemones, naudojamas Lietuvos Respublikos įslaptintai informacijai, užsienio valstybių, Europos Sąjungos ir tarptautinių organizacijų Lietuvos Respublikai perduotai įslaptintai informacijai ĮIRIS apdoroti ar perduoti; prižiūrėti ĮIRIS valdytojų kriptografinių priemonių administravimo padalinius;

2.4. Lietuvos Respublikos įslaptintos informacijos, užsienio valstybių, Europos Sąjungos ir tarptautinių organizacijų Lietuvos Respublikai perduotos įslaptintos informacijos, apdorojamos ar perduodamos ĮIRIS, apsaugos nuo elektromagnetinės spinduliuotės (toliau – TEMPEST) tarnybos funkcijas: nustatyti ĮIRIS įrangos apsaugos nuo TEMPEST lygį, ĮIRIS įrangą sertifikuoti; prižiūrėti, kaip paslapčių subjektai ir jiems pavaldžios ar jų reguliavimo sričiai priskirtos įstaigos ir įmonės, jų tiekėjai, naudojantys sertifikuotą ĮIRIS įrangą, laikosi įslaptintos informacijos apsaugos nuo TEMPEST reikalavimų; vertinti ir sertifikuoti TEMPEST laboratorijas, prižiūrėti, ar jos matavimus atlieka vadovaudamosi TEMPEST priemones ir jų įgyvendinimą užtikrinančias procedūras reglamentuojančių teisės aktų reikalavimais; atlikti patalpų TEMPEST matavimus, nustatyti patalpų TEMPEST zonas, išduoti patalpų TEMPEST zonų atitikties sertifikatus; prižiūrėti, kaip paslapčių subjektai ir jiems pavaldžios ar jų reguliavimo sričiai priskirtos įstaigos ir įmonės, jų tiekėjai, kuriems išduoti patalpų TEMPEST zonų atitikties sertifikatai, laikosi įslaptintos informacijos apsaugos nuo TEMPEST reikalavimų; teikti rekomendacijas, konsultuoti paslapčių subjektus, jiems pavaldžias ar jų reguliavimo sričiai priskirtas įstaigas ir įmones, jų tiekėjus pagal šiame papunktyje nustatytą kompetenciją.“

2. Nustatyti, kad šis nutarimas įsigalioja 2025 m. sausio 1 d.

Ministrė Pirmininkė	Ingrida Šimonytė

Krašto apsaugos ministras	Laurynas Kasčiūnas